[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 27.9.2010

COM(2010) 504 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Έκθεση για τη χρηματοδότηση του ιδρύματος Διεθνών Προτύπων Χρηματοοικονομικής Αναφοράς[1]

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Έκθεση για τη χρηματοδότηση του ιδρύματος Διεθνών Προτύπων Χρηματοοικονομικής Αναφοράς (ΔΠΧΑ)

Εισαγωγή

Το 2009, η Ευρωπαϊκή Ένωση εξέτασε τις ρυθμίσεις χρηματοδότησης του ιδρύματος ΔΠΧΑ και αποφάσισε να ενισχύσει την πορεία προς μη προαιρετικές, σταθερές και διαφανείς ρυθμίσεις χρηματοδότησης με ευρεία γεωγραφική βάση. Λαμβάνοντας υπόψη αυτόν τον στόχο, συμφώνησε σε μία νομική βάση (η απόφαση[2]) η οποία επιτρέπει στην Ευρωπαϊκή Επιτροπή να παράσχει χρηματοδοτική συνεισφορά στον προϋπολογισμό του ιδρύματος ΔΠΧΑ[3], που σημειώνει ικανοποιητική πρόοδο για την ενίσχυση της διακυβέρνησης του ιδρύματος ΔΠΧΑ.

Η παρούσα έκθεση σχετικά με τις μεταρρυθμίσεις στη διακυβέρνηση του ιδρύματος ΔΠΧΑ παρέχει την εισήγηση της Επιτροπής προς το Ευρωπαϊκό Κοινοβούλιο και το Συμβούλιο σύμφωνα με το άρθρο 9 παράγραφος 3 της απόφασης.

Στην παρούσα έκθεση η Επιτροπή εξετάζει τις τελευταίες εξελίξεις σχετικά με τη διακυβέρνηση, χωρίς να προδικάζει τη συζήτηση σχετικά με την ανάγκη για περισσότερες, πιο ολοκληρωμένες μεταρρυθμίσεις για τη διακυβέρνηση του ιδρύματος ΔΠΧΑ, που εξετάζονται αυτή τη στιγμή μέσω του Εποπτικού Συμβουλίου του ιδρύματος ΔΠΧΑ (βλ. σημείο 4 κατωτέρω)[4]. Έως ότου το εν λόγω όργανο διατυπώσει τις συστάσεις του και έως ότου αυτές εφαρμοστούν, είναι σημαντικό να συνεχίσει ο Οργανισμός Διεθνών Λογιστικών Προτύπων (ΟΔΛΠ) να έχει επαρκείς πόρους για να φέρει εις πέρας ορισμένα επείγοντα έργα, ιδίως αυτά που συνδέονται με τη χρηματοοικονομική κρίση, καθώς και σημαντικές προτεραιότητες για την ΕΕ, όπως η ασφαλιστική λογιστική.

Οροσημα που οριζονται στην αποφαση αριθ . 716/2009/EΚ

Το άρθρο 9 παράγραφος 3 της απόφασης 716/2009/EΚ ορίζει ότι «η έκθεση [σχετικά με το ίδρυμα ΔΠΧΑ] επικεντρώνεται στη διάρθρωση και τις διεργασίες της διακυβέρνησης, περιλαμβανομένης της σύνθεσης και των εξουσιών του Εποπτικού Συμβουλίου, ιδίως στην ικανότητα αυτού του οργάνου να εκτελεί την αποστολή δημοσίου συμφέροντος που του έχει ανατεθεί κατά τρόπο διαφανή και αποτελεσματικό. Η έκθεση παρουσιάζει επίσης την πρόοδο εν σχέσει προς τους τεθέντες στόχους όσον αφορά την εφαρμογή από τις τρίτες χώρες των ΔΠΧΑ στους εγχώριους εκδότες τους.» Η τελευταία πτυχή καλύπτεται στο τμήμα 5 της παρούσας έκθεσης.

Η αιτιολογική σκέψη 19 της απόφασης αναφέρεται στην υλοποίηση των προσδοκιών που εκφράστηκαν στο ψήφισμα του Ευρωπαϊκού Κοινοβουλίου της 24ης Απριλίου 2008 σχετικά με τα Διεθνή Πρότυπα Χρηματοοικονομικής Αναφοράς (ΔΠΧΑ) και τη διακυβέρνηση του Οργανισμού Διεθνών Λογιστικών Προτύπων (ΟΔΛΠ), και στα συμπεράσματα του Συμβουλίου της 8ης Ιουλίου 2008, ιδιαίτερα σε ό,τι αφορά τη σύσταση του Εποπτικού Συμβουλίου με σχετικές εξουσίες και κατάλληλη σύνθεση, την επίτευξη μεγαλύτερης διαφάνειας και νομιμότητας όσον αφορά τις διαδικασίες του ΙΕΔΛΠ για τον καθορισμό προτύπων και ημερήσιας διάταξης, την ενίσχυση της αποτελεσματικότητας του γνωμοδοτικού συμβουλίου για τα πρότυπα και την τυποποίηση του ρόλου των εκτιμήσεων αντίκτυπου ως μέρος της δέουσας διαδικασίας του ΟΔΛΠ.

Προοδοσ του ιδρυματοσ ΔΠΧΑ οσον αφορα την επιτευξη των οροσημων

Πρόσφατες αλλαγές στο καταστατικό του ιδρύματος ΔΠΧΑ

Στις 15 Ιανουαρίου 2009, οι διαχειριστές ολοκλήρωσαν το πρώτο μέρος της ανά πενταετία αναθεώρησης του καταστατικού του ιδρύματος ΔΠΧΑ. Αυτό το μέρος της αναθεώρησης αφορά τη δημόσια λογοδοσία με τη δημιουργία συνδέσμου με ένα Εποπτικό Συμβούλιο δημοσίων αρχών (βλ. σημείο 3.2 κατωτέρω). Διεύρυνε επίσης τα μέλη του ΟΔΛΠ από 14 σε 16 (πρόκειται να εφαρμοστεί έως τον Ιούλιο 2012) προκειμένου να διασφαλιστεί ευρεία γεωγραφική κατανομή εντός του Διοικητικού Συμβουλίου.

Τον Ιανουάριο του 2010, οι διαχειριστές ολοκλήρωσαν το δεύτερο μέρος της ανά πενταετία αναθεώρησης του καταστατικού του ιδρύματος ΔΠΧΑ. Η προσοχή επικεντρώθηκε στην ενίσχυση της διαφάνειας και της λογοδοσίας του ιδρύματος ΔΠΧΑ και του ΟΔΛΠ και στη διεύρυνση της δέσμευσης και ευαισθητοποίησης των ενδιαφερομένων, παράλληλα με την ενίσχυση της διακυβέρνησης. Οι βασικές αλλαγές ήταν οι ακόλουθες:

- ο ΟΔΛΠ πρέπει μελλοντικά να διεξάγει δημόσια διαβούλευση (κάθε 3 έτη) σχετικά με το πρόγραμμα εργασίας· η πρώτη διαβούλευση θα ξεκινήσει το αργότερο στα μέσα του 2011. Στόχος είναι η επίτευξη μεγαλύτερης διαφάνειας στη διαδικασία καθορισμού της ημερησίας διάταξης του ΟΔΛΠ, που είναι ένα από τα πιο σημαντικά στοιχεία για τη διασφάλιση της λογοδοσίας του Διοικητικού Συμβουλίου και, γενικότερα, του ιδρύματος ΔΠΧΑ·

- η θητεία των μελών του ΟΔΛΠ θα περιοριστεί (5 έτη, με δυνατότητα επέκτασης κατά μέγιστο όριο 3 ετών), εκτός από τον πρόεδρο ο οποίος παραμένει εκλέξιμος για μια δεύτερη πλήρη πενταετή θητεία. Αυτό αποσκοπεί στην προώθηση της μεγαλύτερης εναλλαγής των μελών του ΟΔΛΠ, διασφαλίζοντας έτσι την τακτική εισροή «νέου τρόπου σκέψης» στη διαδικασία καθορισμού προτύπων·

- θα υπάρχει η δυνατότητα συντόμευσης της δέουσας διαδικασίας σε λιγότερο από το ελάχιστο των 30 ημερών που προβλέπεται στο εγχειρίδιο του ΟΔΛΠ· Αυτό προσφέρει μεγαλύτερη ευελιξία σε περιπτώσεις ανάγκης, όπως αυτές που προέκυψαν τον Οκτώβριο 2008, στο αποκορύφωμα της χρηματοοικονομικής κρίσης και οι οποίες κατέστησαν απαραίτητη την εισαγωγή νέων κανόνων ανακατάταξης των χρηματοδοτικών μέσων·

- οι στόχοι του ιδρύματος ΔΠΧΑ έχουν τροποποιηθεί για να δώσουν έμφαση στο γεγονός ότι συνολικός στόχος είναι η παγκόσμια υιοθέτηση των ΔΠΧΑ, ενώ η σύγκλιση αποτελεί απλώς ένα μέσο για τη διευκόλυνση αυτού του στόχου. Αυτή η αλλαγή αντανακλάται ήδη στις προκαταρκτικές συζητήσεις για το μελλοντικό (μετά το 2011) πρόγραμμα εργασίας του ΟΔΛΠ - για παράδειγμα στο γνωμοδοτικό συμβούλιο των ΔΠΧΑ (πρώην γνωμοδοτικό συμβούλιο για τα πρότυπα ή ΣΣΠ).

Σύνθεση και αρμοδιότητες του Εποπτικού Συμβουλίου

Το Εποπτικό Συμβούλιο αποτελείται από έναν εκπρόσωπο της Επιτροπής Αναδυόμενων Αγορών της Διεθνούς Οργάνωσης Επιτροπών Εποπτείας Χρηματιστηρίων (IOSCO), έναν εκπρόσωπο της Τεχνικής Επιτροπής της IOSCO, τον Επίτροπο του Ιαπωνικού Οργανισμού Χρηματοπιστωτικών Υπηρεσιών, (JFSA), τον αρμόδιο επίτροπο για την Εσωτερική Αγορά και τις Υπηρεσίες και τον πρόεδρο της Επιτροπής Κεφαλαιαγοράς των ΗΠΑ (SEC). Η Επιτροπή της Βασιλείας σχετικά με την Τραπεζική Εποπτεία συμμετέχει στο Εποπτικό Συμβούλιο ως παρατηρητής.

Η σχέση και οι υποχρεώσεις των συμμετεχόντων οργανισμών περιγράφονται στο μνημόνιο συνεννόησης που επεξεργάσθηκαν τα μέλη του Εποπτικού Συμβουλίου και οι διαχειριστές. Οι κύριες υποχρεώσεις του Εποπτικού Συμβουλίου είναι:

Η συμμετοχή στη διαδικασία υποψηφιοτήτων των διαχειριστών και η έγκριση των υποψηφίων διαχειριστών.

Εξέταση της επάρκειας και της καταλληλότητας των διακανονισμών των διαχειριστών για χρηματοδότηση του ΟΔΛΠ.

Εξέταση της εποπτείας των διαχειριστών στη διαδικασία καθορισμού προτύπων του ΟΔΛΠ, ειδικότερα σχετικά με τους δέοντες διακανονισμούς.

Διαμεσολάβηση με τους διαχειριστές όσον αφορά τις κανονιστικές, νομικές και πολιτικές εξελίξεις που σχετίζονται με την εποπτεία του ΟΔΛΠ από το Ίδρυμα ΔΠΧΑ, και

Αναφορά θεμάτων ευρύτερου δημοσίου ενδιαφέροντος σχετικά με την χρηματοοικονομική αναφορά προς μελέτη από τον ΟΔΛΠ.

Το Εποπτικό Συμβούλιο επεξεργάζεται επίσης τις διαδικασίες και εργασιακές ρυθμίσεις του για την πρακτική επίτευξη της αποστολής δημοσίου συμφέροντος. Η Επιτροπή θεωρεί ότι το Εποπτικό Συμβούλιο αποτελεί χρήσιμο βήμα προς τη μεγαλύτερη λογοδοσία και διαφάνεια των εργασιών του ιδρύματος ΔΠΧΑ. Ωστόσο, η Επιτροπή κρίνει ότι μια συνολική αναθεώρηση του πλαισίου διακυβέρνησης του ιδρύματος ΔΠΧΑ -περιλαμβανομένου του ρόλου του Εποπτικού Συμβουλίου- είναι ενδεδειγμένη, ειδικότερα για να εκτιμηθεί η ανάγκη ενδυνάμωσης της λογοδοσίας προς τις δημόσιες αρχές (βλ. σημείο 4).

Λοιπές δεσμεύσεις του Διοικητικού Συμβουλίου

Παράλληλα με τη συμφωνία των διαχειριστών του ιδρύματος ΔΠΧΑ για τις τελευταίες θεσμικές αλλαγές τον Ιανουάριο του 2010, οι διαχειριστές συμφώνησαν επίσης σε περαιτέρω αναθεώρηση τριών σημαντικών πτυχών της διακυβέρνησης του ιδρύματος. Ειδικότερα, οι διαχειριστές συμφώνησαν:

- την άμεση ανάληψη συνολικής στρατηγικής αναθεώρησης του ιδρύματος μετά τον Ιούνιο του 2011, δηλ. μετά την ολοκλήρωση της ημερήσιας διάταξης σύγκλισης του ΟΔΛΠ και του Οργανισμού Λογιστικών Προτύπων (FASB), περιλαμβανομένης της χρηματοδότησης του οργανισμού. Η αναθεώρηση θα περιλαμβάνει δημόσια διαβούλευση με εμπλεκόμενους παράγοντες και το Εποπτικό Συμβούλιο,

- την ανάληψη και ολοκλήρωση, έως το τέλος του 2010, μιας συνολικής αναθεώρησης της αποτελεσματικότητας του γνωμοδοτικού συμβουλίου των ΔΠΧΑ, προκειμένου να αξιολογηθούν οι πρόσφατες μεταρρυθμίσεις και να αποφασισθεί εάν απαιτούνται περαιτέρω μεταρρυθμίσεις. Η αναθεώρηση αυτή θα λάβει επίσης υπόψη το μέγεθος, τη δομή και τη λειτουργία του γνωμοδοτικού συμβουλίου των ΔΠΧΑ.

- την αναθεώρηση του πλαισίου εποπτείας των διαχειριστών του ΟΔΛΠ και την εκπλήρωση των λειτουργιών εποπτείας του οργανισμού.

Η Ευρωπαϊκή Επιτροπή χαιρετίζει τη θέσπιση αυτών των αναθεωρήσεων. Διαβουλεύσεις έχουν ήδη ξεκινήσει σε αρκετά φόρουμ. Οι διαχειριστές διεξήγαγαν μία πρώτη συζήτηση με το Εποπτικό Συμβούλιο για τη στρατηγική αναθεώρηση κατά τη διάρκεια της συνέλευσης του δεύτερου, τον Απρίλιο του 2010. Το γνωμοδοτικό συμβούλιο του ΟΔΛΠ διεξήγαγε επίσης μία πρώτη συζήτηση με τους διαχειριστές για την εξέταση της αποτελεσματικότητάς του. Η Ευρωπαϊκή Επιτροπή θα παρακολουθεί στενά την πρόοδο των εν λόγω αναθεωρήσεων μέσω της συμμετοχής της στα σχετικά φόρουμ.

Μελλοντικεσ μεταρρυθμισεισ διακυβερνησησ

Παρά τα προαναφερθέντα θετικά βήματα προς την ενίσχυση της διαφάνειας και της λογοδοσίας του ΟΔΛΠ, η Ευρωπαϊκή Επιτροπή κρίνει απαραίτητη μία συνολική αναθεώρηση του πλαισίου διακυβέρνησης του ιδρύματος ΔΠΧΑ. Για παράδειγμα, τα πρόσφατα γεγονότα σχετικά με τον επαναπροσδιορισμό της ημερήσιας διάταξης σύγκλισης των ΟΔΛΠ-FASB και των υψηλού επιπέδου συναντήσεων εντός του ιδρύματος ΔΠΧΑ, καταδεικνύουν τη σημασία της περαιτέρω ενίσχυσης της διαφάνειας και της λογοδοσίας της διαδικασίας λήψης αποφάσεων.

Τις ανησυχίες αυτές συμμερίζονται και άλλα μέλη του Εποπτικού Συμβουλίου, το οποίο συγκρότησε για τον λόγο αυτό ομάδα εργασίας για τη διακυβέρνηση για τη διεξαγωγή αυτής της συνολικής αναθεώρησης. Η ομάδα εργασίας για τη διακυβέρνηση έχει λάβει ευρεία εντολή να καλύψει όλες τις σχετικές πτυχές της διακυβέρνησης του ιδρύματος ΔΠΧΑ, περιλαμβανομένης της θεσμικής δομής της, καθώς και του συνδέσμου μεταξύ λογιστικών προτύπων και διάφορων στόχων δημόσιας πολιτικής, περιλαμβανομένης της διαφάνειας στην αγορά και της δημοσιονομικής σταθερότητας. Η Ευρωπαϊκή Επιτροπή θεωρεί ότι η ομάδα εργασίας για τη διακυβέρνηση θα πρέπει να έχει ως στόχο τη αναφορά των συμπερασμάτων και των συστάσεων της έως το τέλος του 2010 και τα συμπεράσματα και οι συστάσεις αυτές να υλοποιηθούν έπειτα το συντομότερο δυνατό.

Χάρτες πορειασ για την εφαρμογή από τις τρίτες χώρες των ΔΠΧΑ στους εγχώριους εκδότες τους

Η Επιτροπή ενέκρινε έκθεση προς το Ευρωπαϊκό Κοινοβούλιο σχετικά με τη σύγκλιση μεταξύ ΔΠΧΑ και των γενικά αποδεκτών λογιστικών αρχών τρίτων χωρών (ΓΑΛΑ) στις 4 Ιουνίου 2010. Σύμφωνα με αυτή την έκθεση, πολλές χώρες εξακολουθούν να σημειώνουν πρόοδο προς την πλήρη σύγκλιση των προτύπων τους με τα ΔΠΧΑ και προς την ενδεχόμενη υιοθέτηση των ΔΠΧΑ για τους εγχώριους εκδότες τους.

Η επιτροπή ρυθμιστικών αρχών των αγορών κινητών αξιών (ΕΡΑΑΚΑ) παρείχε συμβουλές στην Επιτροπή και επεσήμανε ότι η Κίνα, ο Καναδάς, η Ινδία και η Νότια Κορέα εξακολουθούν να σημειώνουν πρόοδο στην επιδίωξη των προγραμμάτων σύγκλισης ή υιοθέτησης. Οι Ηνωμένες Πολιτείες διενήργησαν δημόσια διαβούλευση για την υιοθέτηση των ΔΠΧΑ και στις 24 Φεβρουαρίου 2010 η Επιτροπή Κεφαλαιαγοράς των ΗΠΑ (SEC) δημοσίευσε μια έκθεση πολιτικής επιβεβαιώνοντας ότι προτίθεται να λάβει απόφαση για τα ΔΠΧΑ εντός του 2011. Επιπλέον, η Επιτροπή Κεφαλαιαγοράς των ΗΠΑ (SEC) αναγνωρίζει την ανάγκη για διασφάλιση επαρκούς χρηματοδότησης του ιδρύματος ΔΠΧΑ από τις ΗΠΑ κατά τη διάρκεια συνελεύσεων του Εποπτικού Συμβουλίου.

Η Ιαπωνία έχει επίσης συνεχίσει τις εργασίες για σύγκλιση μεταξύ ΓΑΛΑ και ΔΠΧΑ, και ανακοίνωσε πρόσφατα την πρόθεσή της να λάβει απόφαση εντός του 2012 για το κατά πόσον θα υιοθετήσει τα ΔΠΧΑ από το 2015 ή το 2016. Στο μεσοδιάστημα, ορισμένες ιαπωνικές εταιρείες μπορούν ήδη να εφαρμόζουν τα ΔΠΧΑ προαιρετικά. Και άλλες μεγάλες οικονομικές δυνάμεις, όπως η Αργεντινή, η Βραζιλία, το Μεξικό και η Ταϊβάν, ανακοίνωσαν επίσης πρόσφατα την πρόθεσή τους να υιοθετήσουν τα ΔΠΧΑ. Στη Ρωσία, ωστόσο, δεν υπάρχουν ενδείξεις ουσιαστικής εξέλιξης όσον αφορά την υποχρεωτική χρήση των ΔΠΧΑ.

Κατά τα προσεχή έτη, η Επιτροπή, με την τεχνική συνδρομή της ΕΡΑΑΚΑ, θα συνεχίσει να παρακολουθεί την κατάσταση και να αξιολογεί τις καταβαλλόμενες προσπάθειες από πλευράς των τρίτων χωρών που συγκλίνουν προς τα ΔΠΧΑ ή που σκοπεύουν να υιοθετήσουν τα ΔΠΧΑ. Η Επιτροπή θα εξακολουθήσει να υποστηρίζει τις προσπάθειες των χωρών που έχουν αναλάβει δέσμευση να προβούν σε σύγκλιση των λογιστικών προτύπων τους με τα ΔΠΧΑ και επίσης των χωρών που έχουν δεσμευτεί να υιοθετήσουν τα ΔΠΧΑ.

Συμπεράσματα

Η Επιτροπή καταλήγει στο συμπέρασμα ότι το ίδρυμα ΔΠΧΑ έχει σημειώσει πρόοδο σε διάφορα καίρια ορόσημα τα οποία αναφέρονται στην απόφαση 716/2009/ΕΚ. Επιπλέον, το Εποπτικό Συμβούλιο έχει δρομολογήσει μια συνολική αναθεώρηση της διακυβέρνησης του ιδρύματος ΔΠΧΑ.

Ως μέρος κάθε μελλοντικής ολοκληρωμένης μεταρρύθμισης του ιδρύματος ΔΠΧΑ, οι χρηματοδοτικές ρυθμίσεις του τελευταίου θα πρέπει να διασφαλίζουν ένα μη προαιρετικό, διαφανές και σταθερό βάθρο χρηματοδότησης με ευρεία γεωγραφική βάση (βλ. άρθρο 9 παράγραφος 4 της απόφασης). Στο πλαίσιο αυτό, είναι ιδιαιτέρως σημαντική η συνεισφορά όλων των βασικών δικαιοδοτικών οργάνων στον προϋπολογισμό του ιδρύματος ΔΠΧΑ ανάλογα με το βάρος τους στις διεθνείς κεφαλαιαγορές.

Ενώ οι συζητήσεις εξακολουθούν να αφορούν μια πιο ολοκληρωμένη μεταρρύθμιση του μοντέλου διακυβέρνησης του ιδρύματος ΔΠΧΑ, ο ΟΔΛΠ θα πρέπει να χρηματοδοτείται κατάλληλα για να διασφαλίσει ότι μπορεί να αποδίδει απαιτούμενα επειγόντως πρότυπα, περιλαμβανομένων όσων σχετίζονται με τη χρηματοοικονομική κρίση, όπως η μεταρρύθμιση των λογιστικών προϋποθέσεων σχετικά με χρηματοδοτικά μέσα. Συνεπώς, η Επιτροπή θεωρεί ότι πρέπει να υποστηριχθούν οι βραχυπρόθεσμες ανάγκες χρηματοδότησης του ΟΔΛΠ, σύμφωνα με την απόφαση 716/2009/ΕΚ, ενώ παράλληλα διενεργείται συνολική αναθεώρηση του μοντέλου διακυβέρνησης από το Εποπτικό Συμβούλιο.

Βάσει της προηγούμενης ανάλυσης, η Επιτροπή συνιστά τη χορήγηση εκ μέρους της ΕΕ της προβλεπόμενης στην απόφαση 716/2009/ΕΚ χρηματοδότησης στο ίδρυμα ΔΠΧΑ από το 2011. Η Επιτροπή, ωστόσο, τονίζει ότι πρέπει να διενεργηθεί επειγόντως μια συνολική αναθεώρηση του μοντέλου διακυβέρνησης των ΔΠΧΑ. Οι συστάσεις που προκύπτουν από την παρούσα εκτίμηση θα πρέπει να είναι διαθέσιμες το 2011 και να εφαρμοστούν το συντομότερο δυνατό.

ΠΑΡΑΡΤΗΜΑ

1. Περιγραφή της εσωτερικής κυβερνητικής διάρθρωσης του ιδρύματος ΔΠΧΑ

[pic]

2. Γλωσσάριο με τα βασικά αρκτικόλεξα που αναφέρονται στην έκθεση

Οργανισμός Λογιστικών Προτύπων (FASB)

Ο Οργανισμός Λογιστικών Προτύπων είναι ένας οργανισμός ιδιωτικού τομέα στις ΗΠΑ, ο οποίος θεσπίζει λογιστικά πρότυπα καθώς και πρότυπα πληροφόρησης για επιχειρήσεις που υπόκεινται στις Γενικά Αποδεκτές Λογιστικές Αρχές ΗΠΑ (ΓΑΛΑ ΗΠΑ).

Γενικά Αποδεκτές Λογιστικές Αρχές ΗΠΑ (ΓΑΛΑ ΗΠΑ)

Πρόκειται για λογιστικές προϋποθέσεις για τις επιχειρήσεις στις Ηνωμένες Πολιτείες, οι οποίες θεσπίζονται από τον Οργανισμό Λογιστικών Προτύπων (FASB), προηγούμενους οργανισμούς και άλλους.

Διεθνή Λογιστικά Πρότυπα (ΔΛΠ)

Πρότυπα που θεσπίζονται από τον προκάτοχο του Οργανισμού Διεθνών Λογιστικών Προτύπων (ΟΔΛΠ), την Επιτροπή Διεθνών Λογιστικών Προτύπων (ΕΔΛΠ). Όταν ο ΟΔΛΠ αντικατέστησε την ΕΔΛΠ το 2001, υιοθέτησε όλα τα ΔΛΠ που ίσχυαν εκείνη την περίοδο.

Οργανισμός Διεθνών Λογιστικών Προτύπων (ΟΔΛΠ)

Ο ΟΔΛΠ είναι ένας ανεξάρτητος, ιδιωτικής χρηματοδότησης φορέας καθορισμού προτύπων.

Ίδρυμα της Επιτροπής Διεθνών Λογιστικών Προτύπων (ΙΕΔΛΠ)

Η προηγούμενη ονομασία της μητρικής οντότητας του Οργανισμού Διεθνών Λογιστικών Προτύπων (ΟΔΛΠ), πλέον γνωστός ως ίδρυμα ΔΠΧΑ

Διεθνή Πρότυπα Χρηματοοικονομικής Αναφοράς (ΔΠΧΑ)

Πρότυπα και διερμηνείες που έχουν θεσπιστεί από τον Οργανισμό Διεθνών Λογιστικών Προτύπων (ΟΔΛΠ).

Ίδρυμα ΔΠΧΑ

Το όνομα της μητρικής οντότητας του Οργανισμού Διεθνών Λογιστικών Προτύπων (ΟΔΛΠ)

Γνωμοδοτικό συμβούλιο για τα πρότυπα

Ένα φόρουμ του Οργανισμού Διεθνών Λογιστικών Προτύπων (ΟΔΛΠ) με ενδιαφερόμενους οργανισμούς, που πλέον ονομάζεται γνωμοδοτικό συμβούλιο ΔΠΧΑ. Το γνωμοδοτικό συμβούλιο συγκαλείται τρεις φορές κάθε χρόνο και τα μέλη του γνωμοδοτικού συμβουλίου παρέχουν στον ΟΔΛΠ στοιχεία για την ημερήσια διάταξη, το πρόγραμμα εργασίας του και συγκεκριμένα έργα.

[1] Μετά την αναθεώρηση του καταστατικού του, την 1η Μαρτίου 2010, η ονομασία του ιδρύματος της Επιτροπής Διεθνών Λογιστικών Προτύπων (ΙΕΔΛΠ) άλλαξε σε ίδρυμα Διεθνών Προτύπων Χρηματοοικονομικής Αναφοράς (ΔΠΧΑ) (η αλλαγή θα ισχύει από τον Ιούλιο 2010). Στην παρούσα έκθεση χρησιμοποιείται η νέα ονομασία (Ίδρυμα ΔΠΧΑ) παρότι η απόφαση αριθ. 716/2009/ΕΚ αναφέρεται στην παλαιά ονομασία (ΙΕΔΛΠ). Το ίδρυμα ΔΠΧΑ είναι το μητρικό όργανο του Οργανισμού Διεθνών Λογιστικών Προτύπων (ΟΔΛΠ), τα πρότυπα του οποίου έχουν ενσωματωθεί στο δίκαιο της ΕΕ σύμφωνα με τον κανονισμό (ΕΚ) αριθ. 1606/2002 της 19ης Ιουλίου 2002 για την εφαρμογή διεθνών λογιστικών προτύπων, ΕΕ L 243, σ. 1 της 11.09.2002.

[2] Απόφαση αριθ. 716/2009/ΕΚ του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τη θέσπιση κοινοτικού προγράμματος υποστήριξης συγκεκριμένων δραστηριοτήτων στον τομέα των χρηματοπιστωτικών υπηρεσιών, της χρηματοοικονομικής αναφοράς και του λογιστικού ελέγχου, ΕΕ L 253 της 25.9.2009, σ. 8 έως 16.

[3] Η χρηματοδοτική συνεισφορά στην απόφαση είναι βασισμένη σε στοιχεία που ήταν διαθέσιμα κατά τη διάρκεια κατάρτισης της πρότασης από την Επιτροπή και δεν προβλέπει μελλοντικές δημοσιονομικές εξελίξεις.

[4] Βλ. ανακοίνωση για τη σύσταση ομάδας εργασίας από το Εποπτικό Συμβούλιο στον διαδικτυακό τόπο http://www.iosco.org/monitoring_board/